باش ناظیر بینالی ییلدیریم حاضردا تورکیه‌یه 1915-جی ایل حادثه‌لرینی سوروشان‌لارین اؤزلری‌نین اوتانج وئریجی تاریخ‌لرینه باخما‌لارینی سؤیله‌ییب.
باش ناظیر بونو آنکارا تیجارت اتاقی‌نین تشکیل ائتدیگی ییغینجاقدا ائتدیگی چیخیشی زامانی دیله گتیریب.
ییلدیریم تورکیه‌نین بیر طرف‌دن اؤلکه‌نین اینکیشافی، اها‌لی‌سی‌نین ریفاهی ایله گنج‌لری‌نین و قادین‌لاری‌نین ایشله تامین اولونماسی اوچون جهد گؤستررکن، دیگر طرف‌دن گلجگینی تهدید ائدن پروبلئم‌لرین حلی اوچون موباریزه آپاردیغینی بیلدیریب.
باش ناظیر دئییب کی، میللی هدف‌لر اوچون اؤلکه‌نین گلجگی اوغروندا بعضی شئی‌لردن فداکارلیق ائدیب، بیر آرایا گله بیلمک شرط‌دیر. بیزی بیر آرایا گتیره‌جک شئی‌لر ایسه بایراغیمیزدیر، دؤولتیمیزدیر، میللتیمیزدیر و 780 مین کیلومترلیک وطن تورپاغیمیزدیر. بون‌دان باشقا شئی‌لر ایسه بیزیم زنگینلیگیمیزدیر.
هلند نماینده‌لر مجلیسی‌نین کئچن هفته 1915 حادثه‌لرینی دیرناقاراسی سوی قیریم کیمی تانیدیغی قرارینی دا تنقید ائدن ییلدیریم "حاضردا بیزه درس کئچمه‌یه جهد ائدیرلر. اصلینده اونلار اوتانج وئریجی تاریخ‌لرینه باخما‌لی‌دیرلار. اول کئچمیش‌لرین‌دکی موستملکچی‌لیک، سوی قیریم، قتل عام حادثه‌لرینه نظر سالسین‌لار، تاریخ‌لرین‌دکی کؤله تیجارتی‌نین حسابینی وئرسین‌لر. قتله یئتیردیک‌لری میلیون‌لارلا اینسانین حسابینی وئرسین‌لر سونرا بیزه بئله بیر اویدورما سوی قیریمی اساسلاندیرسین‌لار." دئییب.
